Güei, 25 de mayu, conmemoramos la declaración de soberanía de la Xunta Xeneral del Principáu d’Asturies en 1808 escontra la invasión napoleónica, y nun se trata namás de facer alcordanza de la nuesa hestoria, sinón que tamién d’aprender d’ella y nun dexar enxamás que naide nos torgue’l futuru y la vida digna pola que lluchamos.
#000000
Hai 208 años que, nun contestu nel qu’el réxime semifeudal y absolutista venía yá amosando la so decadencia y descomposición, el pueblu asturianu supo tar al altor de les circunstancies, xunto col restu de pueblos del Estáu. Les clases populares foron imprescindibles a la hora de puxar como suxetu políticu consciente, escontra un poder que nun consideraben llexítimu, pa que la rueda de la hestoria siguiere xirando y pa que güei Asturies y la nuesa identidá como asturianes seyan lo que son.
#000001
Anguaño la rueda de la hestoria nun paró de xirar, y podemos facer paralelismos con aquella época. Agora son el réxime actual y el sistema capitalista los que, na so decadencia, ataquen con toles sos fuercies a la clas trabayadora, de la mesma manera que a la cultura y la llingua d’Asturies, pero nosotres, igual qu’aquelles asturianes de 1808, vamos lluchar por construyir un mundiu nuevu, con trabayu dignu y una vida al altor de les nueses lluches, y nel que tar arguyoses de ser asturianes y de falar la nuesa llingua.
#000002